Okupile se kadetkinje u Trening kampu u Zenici

U Trening centru NS/FS BiH u Zenici počeo je zimski kamp za „U-17“ reprezentativke Bosne i Hercegovine.

Izabranice Ilije Lucića su odradile jedan trening, a selektor o programu ovog kampa kaže:

„Ovo je prvo okupljanje ove godine za kadetkinje i pozvali smo 30 igračica. Odigrale su kontrolnu utakmicu podijeljene u dvije ekipe, što smo inače radili zadnji dan priprema. Odraditi ćemo još dva treninga, prekosutra jedan, a zadnji dan ćemo raditi antropološka testiranja“.

Lucić ističe da ove godine „U-17“ selekciju očekuje veliki broj reprezentativnih akcija:

„Pored zimskog kampa, ovog mjeseca ćemo odigrati dvije prijateljske utakmice sa selekcijom Srbije. Nakon toga idemo Finsku na razvojni turnir, a potom smo zakazali po dva prijateljska dvomeča sa Crnom Gorom i Mađarskom. Imaćemo dosta okupljanja ove godine kako bismo ekipu kvalitetno spremili za kvalifikacije”.

Ilija Lucić očekuje dobre rezultate od ove generacije kadetkinja:

„Svake godine postavimo sebi za cilj plasman u elitni krug kvalifikacija. Osam djevojaka koje su nastupale u prošlim kvalifikacijama su nam i sad na raspolaganju. Većinu igračica poznajemo jer su prošle kroz „U-15“ selekciju. Na ovom okupljanju ćemo testirati i 8 novih. Smatram da ima talentiranih igračica u ovoj generaciji i nadam se da ćemo ove sezone izboriti plasman u elitni krug”. NFSBiH