Obavljen žrijeb kvalifikacionih grupa za „U-17“ EP i „U-19“

Žrijeb kvalifikacija za „U-17“ Evropsko prvenstvo 2021/22. obavljen je danas u sjedištu UEFA u Nyonu.

Reprezentacija Bosne i Hercegovine će u grupi 7 za protivnike imati selekcije Švajcarske, Finske i Gibraltara.

Kvalifikacioni turniri će biti održani u periodu između 1. jula i 16. novembra 2021. godine, a domaćini i tačni termini će biti određeni najkasnije do 5. februara.

Dvije prvoplasirane ekipe iz 13 kvalifikacionih grupa, te četiri najbolje trećeplasirane će ostvariti plasman u elitni krug kvalifikacija.

Nakon kadeta, današnjim žrijebom u Nyonu i bh. „U-19“ reprezentativci su saznali imena protivnika u kvalifikacijama za Evropsko prvenstvo.

Izabranici Slavena Muse će u grupi 6 za protivnike imati selekcije Republike Irske, Bugarske i Crne Gore.

U Elitni krug kvalifikacija će se plasirati po dvije najbolje plasirane reprezentacije iz 13 kvalifikacionih grupa, te trećeplasirani tim koji bude zabilježio najbolji skor protiv prve dvije ekipe iz svoje grupe.

Kvalifikacioni turniri su na rasporedu od 30. avgusta do 7. septembra, od 4. do 12. oktobra, te od 8. do 16. novembra 2021. godine.

Domaćini grupa i termini biće određeni do 22. januara.